Document ID: 32010D0724

A BIZOTTSÁG HATÁROZATA
(2010. november 26.)
az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás 6. mellékletének módosításáról szóló európai uniós álláspontról
(2010/724/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a Svájci Államszövetséggel létrejött hét megállapodás megkötéséről szóló, 2002. április 4-i 2002/309/EK, Euratom tanácsi és - a tudományos és műszaki együttműködésről szóló megállapodás tekintetében - bizottsági határozatra (1) és különösen annak 5. cikke (2) bekezdésének második albekezdésére,
mivel:
(1)
Az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás (2) (a továbbiakban: mezőgazdasági megállapodás) 2002. június 1-jén hatályba lépett.
(2)
A mezőgazdasági megállapodás 6. cikke létrehozza a mezőgazdasági megállapodás igazgatásáért és megfelelő működésének biztosításáért felelős mezőgazdasági vegyes bizottságot.
(3)
A mezőgazdasági megállapodás 11. cikke lehetővé teszi a vegyes bizottság számára a megállapodás mellékleteinek és a mellékletek függelékeinek határozattal történő módosítását.
(4)
A vegyes bizottság a közelmúltban úgy határozott, hogy módosítja a mezőgazdasági megállapodás 2. és 3. cikkét, valamint a megállapodás 6. mellékletének 1., 2., 3. és 4. függelékét.
(5)
A 2002/309/EK határozat 5. cikkének (2) bekezdése szerint a mezőgazdasági vegyes bizottságnak a mezőgazdasági megállapodás 6. mellékletének módosítására irányuló határozatával kapcsolatos uniós álláspont elfogadása során a Bizottságnak az 1999/468/EK tanácsi határozat (3) 4. és 7. cikkében megállapított eljárással összhangban kell eljárnia. A Bizottság munkáját a 66/399/EGK tanácsi határozat (4) 1. cikkével létrehozott Mezőgazdasági, Kertészeti és Erdészeti Vetőmagvak és Szaporítóanyagok Állandó Bizottsága segíti.
(6)
A Bizottság által a mezőgazdasági vegyes bizottságban a mezőgazdasági megállapodás 6. mellékletének módosításaival kapcsolatban képviselendő európai uniós álláspontot ennek a határozatnak kell rögzítenie.
(7)
Az ebben a határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottságának véleményével,
A KÖVETKEZŐKÉPPEN HATÁROZOTT:
1. cikk
Az Európai Közösség és a Svájci Államszövetség között létrejött, a mezőgazdasági termékek kereskedelmére vonatkozó megállapodás 6. cikkével létrehozott mezőgazdasági vegyes bizottságban a Bizottság által képviselendő európai uniós álláspont a mezőgazdasági vegyes bizottság e határozathoz mellékelt határozattervezetén alapul.
2. cikk
A mezőgazdasági vegyes bizottság határozatát annak elfogadását követően ki kell hirdetni az Európai Unió Hivatalos Lapjában.
Kelt Brüsszelben, 2010. november 26-án.

Labels: 3
18
15